Okresná prokuratúra Piešťany 
Vážska 28, 921 01 Piešťany 	

Sp. zn. : 2 Pv 702/10/2204	Piešťany, 11.4.2012
EEČ : 2-18-18-2012

U Z N E S E N I E

Trestná vec:	obvinený XXXXX  
Prečin:	ublíženie na zdraví podľa § 158 Trestného zákona číslo 300/2005 Zbierky zákonov v znení zákona číslo 576/2009 Zbierky zákonov

Rozhodol: 	prokurátor Okresnej prokuratúry Piešťany
Rozhodnutie:
Podľa § 220 odsek 1 Trestného poriadku schvaľujem zmier uzavretý medzi: 
obvineným:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
a
poškodenými:
1.	XXXXX
	dátum narodenia: XXXXX
	trvalé bydlisko: XXXXX, , Slovensko
2.	XXXXX
	dátum narodenia: XXXXX
	trvalé bydlisko: XXXXX, , Slovensko
Obsahom zmieru je:
a.	Výška nahradenej škody alebo škody, na náhradu ktorej sa obvinený zaviazal: 6 136,63 € 
b.	Peňažná suma určená na všeobecne prospešné účely: 83,00 € 
c.	Konkrétny adresát peňažnej sumy určenej na všeobecne prospešné účely: Organizáciu muskulárnych dystrofikov v SR, so sídlom 821 04 Bratislava, ul. Banšelová číslo 4  
d.	Suma odovzdaná štátu na peňažnú pomoc obetiam trestnej činnosti: 83,00 € 

a súčasne podľa § 215 odsek 1 písmeno g) Trestného poriadku zastavujem trestné stíhanie obvineného
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
realizované policajtom Odd.výkonu služby DI OR PZ PiešŠany pod spisovou značkou ORP-195-DI-TT/2010.

Skutková veta: 
dňa 07.12.2011 vyhlásil, že spáchal skutok spočívajúci v tom, že dňa 31.07.2010 v čase o 17.40 hod. došlo medzi obcou Horná Streda a Piešťanmi, na ceste číšlo I/61, v úseku km 87.300, na priamom rovnom úseku cesty k dopravnej nehode a to tak, že chodec XXXXX, nar. XXXXX, trvale bytom XXXXX č. 105, stál na ceste číslo I/61, v jazdnom pruhu pre smer jazdy od Piešťan na obec Horná Streda, v úseku cesty km 87.300, pričom náhle vošiel do jazdnej dráhy motocykla značky Kawasaki ZX6R, evidenčné číslo BA-345 AT, ktorý v tej dobe viedol vodič XXXXX, nar. XXXXX, trvale bytom XXXXX, Račianska  číslo 1509/27 a ktorý jazdil po ceste číslo I/61, v smere od obce Horná Streda na Piešťany. Následkom zrážky s chodcom došlo k pádu motocykla na vozovku, pričom jeho vodič utrpel ľahké poranenia a to zlomeninu zadnej hrany pravej píšťale bez posunu úlomkov, pomliaždenie hlavy v spánkovej oblasti vpravo, otras mozgu, s dobou liečenia cca 6 až 8 týždňov a PN od 31.07.2010 do 30.10.2010, jeho spolujazdkyňa XXXXX, nar. XXXXX, trvale bytom Trnávka číslo 163, utrpela len ľahký úraz a to pomliaždenie pravej polovice hrudníka, čo si vyžiadalo len jednorazové ošetrenie v nemocnici v Piešťanoch, bez následnej PN. Chodec XXXXX utrpel len ľahký úraz a to ľahký otras mozgu, pomliaždenie oblasti pravého oka, početné tržné rany tváre, zlomeninu jarmovej kosti a čeľuste vpravo a odreninu ľavého kolena, s dobou liečenia cca 4 až 6 týždňov a dobou PN od 01.08.2010 do 16.12.2010. Alkohol u vodiča Príbojského dychovou skúškou zistený nebol, chodcovi Sotorníkovi bola odobratá krv na skúšku Widmark, ktorej rozborom bola zistená pozitívna hodnota alkoholu v jeho krvi a to 1.71 g/kg.

Odôvodnenie: 
Uznesením povereného príslušníka Okresného riaditeľstva Policajného zboru v Trnave, Okresného dopravného inšpektorátu, Skupiny dopravných nehôd Piešťany, sp. zn. ORP-DI-TT-195/2010, zo dňa 20.02.2011 bolo podľa § 206 ods. 1 Trestného poriadku vznesené obvinenie XXXXX pre prečin ublíženia na zdraví podľa § 158 Trestného zákona na tom skutkovom základe, ako je to uvedené vo výrokovej časti tohto uznesenia.

Podľa § 220 ods. 1 Trestného poriadku v konaní o prečine, na ktorý zákon ustanovuje trest odňatia slobody, ktorého horná hranica neprevyšuje päť rokov, môže prokurátor so súhlasom obvineného a poškodeného rozhodnúť o schválení zmieru a zastaviť trestné stíhanie, ak obvinený
a) vyhlási, že spáchal skutok, za ktorý je stíhaný, a nie sú odôvodnené pochybnosti o tom, že jeho vyhlásenie bolo vykonané slobodne, vážne a určito,
 b) nahradil škodu, pokiaľ bola činom spôsobená, alebo urobil iné opatrenia na náhradu škody, alebo inak odstránil ujmu vzniknutú trestným činom, a
c) zloží na účet súdu a v prípravnom konaní na účet prokuratúry peňažnú sumu určenú konkrétnemu adresátovi na všeobecne prospešné účely, a táto peňažná suma nie je zrejme neprimeraná závažnosti spáchaného trestného činu a vzhľadom na povahu a závažnosť spáchaného činu, na mieru akou bol trestným činom dotknutý verejný záujem, na osobu obvineného a na jeho osobné a majetkové pomery považuje takýto spôsob rozhodnutia za dostačujúci.

Obvinený XXXXX sa dopustil prečinu ublíženia na zdraví podľa § 158 Trestného zákona, za ktorý Trestný zákon ustanovuje trest odňatia až na jeden rok. S poukazom na ustanovenie § 10 ods. 1 písm. a) Trestného zákona vykazujú tieto trestné činy znaky prečinu.

Obvinený pri svojom výsluchu pred povereným príslušníkom PZ ako aj pri vykonaní mediácie pred probačným a mediačným úradníkom Okresného súdu v Piešťanoch slobodne,  vážne a určito vyhlásil, že spáchal skutok, za ktorý je stíhaný a svoje protiprávne konanie oľutoval.

Obvinený XXXXX ako aj poškodené strany zároveň uviedli, že zmier uzavreli slobodne a vážne. 

	Obvinený prečinom ublíženia na zdraví podľa § 158 Trestného zákona spôsobil poškodenému XXXXX celkovú škodu vo výške 4.000,- eur. Táto suma predstavuje bolestné za zranenia, ktoré utrpel poškodený a ktoré následne vyčíslil XXXXX, znalec z odboru zdravotníctva a farmácie, v odbornom vyjadrení č. 54/2010 zo dňa 23.12.2010, ako aj škodu spôsobenú za opravu motocykla, znehodnotené ošatenie, prilbu, náhradu za ušlú mzdu a náhradu za cestovné. 

Obvinený prečinom ublíženia na zdraví podľa § 158 Trestného zákona spôsobil poškodenej XXXXX celkovú škodu vo výške 400,- eur. Táto suma predstavuje bolestné za zranenia, ktoré utrpela poškodená a ktoré následne vyčíslil XXXXX, znalec z odboru zdravotníctva a farmácie, v odbornom vyjadrení č. 54/2010 zo dňa 23.12.2010, ako aj škodu spôsobenú za zničenú prilbu. 

	Obvinený uvedeným prečinom spôsobil škodu aj Všeobecnej zdravotnej poisťovni, a. s., ktorá si uplatnila náhradu škody za vynaložené liečebné náklady poistenca XXXXX v celkovej výške 1.701,59,- eur a taktiež Dôvere zdravotnej poisťovni, a. s., ktorá si uplatnila náhradu škody za vynaložené liečebné náklady poistenca XXXXX v celkovej výške 35,04,- eur. 

Obvinený v zmysle § 220 ods. 1 písm. b) Trestného poriadku nahradil škodu spôsobenú činom, za ktorý je stíhaný, a to tým, že dňa 21.02.2012 poukázal prostredníctvom poštového peňažného poukazu podacie číslo 30035 na účet poškodeného XXXXX sumu vo výške 4.000,- eur, dňa 21.02.2012 prostredníctvom poštového peňažného poukazu podacie číslo 30036 na účet poškodenej XXXXX sumu vo výške 400,- eur, na účet Všeobecnej zdravotnej poisťovne, a. s. sumu vo výške 1.701,59,- eur a na účet Dôvery zdravotnej poisťovne, a. s. sumu vo výške 35,04,- eur. 

	Poškodené strany inú náhradu škody od obvineného nežiadali.

Obvinený dňa 21.02.2012 zaslal prostredníctvom účtu vedeného vo VÚB banke Nitra na depozitný účet Krajskej prokuratúry v Trnave peňažnú sumu vo výške 166,- eur, určenú na všeobecne prospešné účely,  z toho 50 %  pre Organizáciu muskulárnych dystrofikov v SR, so sídlom 821 04 Bratislava, ul. Banšelová číslo 4,     IČO: 00624 802, na účet č. 2624340950/1100 a 50 % na peňažnú pomoc obetiam trestnej činnosti. Táto suma je primeraná závažnosti spáchaného činu. 

Vzhľadom na povahu a závažnosť spáchaného činu, na mieru akou bol prečinom dotknutý verejný záujem, na osobu obvineného a na jeho osobné a majetkové pomery som dospel k záveru, že rozhodnutie o schválení zmieru je dostačujúce.  

S poukazom na vyššie uvedené skutočnosti som rozhodol tak, ako je to uvedené vo výrokovej časti tohto uznesenia. 

Poučenie: 
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Marián Jančár
prokurátor